रिपोर्ट बताती है कि सड़क दुर्घटनाओं में जान गंवाने वालों में अठारह से पैंतीस वर्ष के युवाओं की तादाद सर्वाधिक यानी छियालीस फीसद है। देश की आबादी में युवाओं की हिस्सेदारी करीबन पैंसठ फीसद है। लेकिन कई युवा अपने वाहन की उच्च गति से समझौता नहीं करना चाहते, जिससे कई बार वाहन पर नियंत्रण नहीं रह जाता और वे हादसे का शिकार हो जाते हैं। विश्व स्वास्थ्य संगठन ने अपनी एक रिपोर्ट में कहा है कि चालक अगर अपनी रफ्तार में पांच फीसद की भी कमी लाता है, तो जानलेवा दुर्घटना की संभावना को तीस फीसद तक कम किया जा सकता है। सड़कें किसी भी देश के आर्थिक व सामाजिक विकास की धुरी होती हैं। इनसे न सिर्फ भौतिक वस्तुओं की ढुलाई आसान होती है, बल्कि इन्हीं सड़कों पर गतिमान परिवहन के विविध साधनों ने देश के नागरिकों को सस्ती और घर-घर तक पहुंचाने वाली सेवाएं उपलब्ध कराई हैं। इसके अलावा, अर्थव्यवस्था को मजबूत बनाने में सड़कों का महत्त्वपूर्ण योगदान रहा है। हालांकि विकास की प्रक्रिया में उत्तरोत्तर वृद्धि के साथ एक तरफ जहां सड़कों की गुणवत्ता में काफी सुधार हुआ है, वहीं दूसरी तरफ नागरिकों के खून से लथपथ होती सड़कों ने विकास के आधुनिक मॉडल और नागरिकों के विवेक पर प्रश्नचिह्न भी लगाए हैं। देश में सड़क हादसे रोकने के लिए सरकारें लंबे समय से प्रयास करती रही हैं। लेकिन आधुनिक व भागदौड़ भरी जिंदगी के आगे यातायात नियमों के प्रति बढ़ती लापरवाही और गंतव्य स्थल तक पहुंचने की बेचैनी कई बार हमें मौत के दरवाजे तक ले जाती है। जाहिर है, यातायात नियमों का पालन नहीं करके हम अपना जीवन खतरे में डाल रहे हैं। सड़क अनुशासन का पहला नियम दो-पहिया वाहन चलाते हुए हेल्मेट और चार-पहिया वाहनों की सवारी करते समय सीट-बेल्ट का प्रयोग करना है। लेकिन दुर्भाग्य है कि लापरवाही की वजह से इन आदतों को हम एक संस्कृति के रूप में विकसित करने में विफल रहे हैं। विश्व स्वास्थ्य संगठन के मुताबिक हेल्मेट का इस्तेमाल कर सड़क हादसों में होने वाली मौत के खतरे को चालीस फीसद तक कम किया जा सकता है। इसके अलावा, हेल्मेट दुर्घटना में गंभीर चोट लगने की संभावना को सत्तर फीसद तक कम कर देता है। लेकिन आमतौर पर देखा जाता है कि दो-पहिया वाहन चालक हेल्मेट और चार-पहिया वाहनों में सवार लोग सीट-बेल्ट लगाने से बचते नजर आते हैं।